钦定古今图书集成/明伦汇编/闺媛典/第045卷 > 韩凭妻何氏
## 钦定古今图书集成/明伦汇编/闺媛典/第045卷 > 韩凭妻何氏

按《搜神记》：宋康王舍人韩凭妻何氏美，康王夺之，凭
怨王，囚之，论为城。旦妻密遗凭书，缪其辞曰：“其雨淫
淫，河大水深，日出当心。”既而王得其书，以示左右，左
右莫解其意，臣苏贺对曰：“其雨淫淫，言愁且思也。河
大水深，不得往来也。日出当心，有死志也。”俄而凭乃
自杀。其妻乃阴腐其衣，与王登台，妻遂自投台下，左
右揽之，衣不中手而死。遗书于带曰：“王利其生，妾利
其死，愿以尸骨，赐凭合葬。”王怒勿听，使里人埋之，冢
相望也。王曰：“尔夫妇相爱不已，若能使冢合，吾勿阻
也。”宿昔之间，便有大梓木生于二冢之间，旬日而大
盈抱，屈体相就，根交于下，枝错于上。又有鸳鸯，雌雄
各一，恒栖其上，晨夕不去，交颈悲鸣，音声感人。宋人
哀之，遂号其木曰“相思树。”“相思”之名，起于此也。南人
谓此禽即韩凭夫妇之精魂。今睢阳有韩凭城，其歌
谣至今犹存。

又按《九国志玉台新咏》：“韩凭，战国时为宋康王舍人，
妻何氏美，王欲之，捕舍人，筑青陵台，何氏作《乌鹊歌》
以见志，遂自缢死。歌曰：‘南山有乌，北山张罗。乌自高
飞，罗当奈何？乌鹊双飞，不乐凤凰。妾自庶人，不乐宋
王’。”